Diari Oficial de la Generalitat Valenciana


Sumari del DOGV 2493, del 21-04-1995 (1995/834476)

ORDRE de 17 de febrer de 1995, de la Conselleria d'Economia i Hisenda, per la qual es regulen els suports financers a la inversió productiva.
---------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/17/(6)/dof/vci/html**

### Dades del document

Número de DOGV
:   2493

Data del DOGV
:   21-04-1995

Secció del DOGV
:   DISPOSICIONS GENERALS

Número del document
:   1995/834476


Data del document
:   17-02-1995

Organisme emissor
:   Conselleria d'Economia i Hisenda

Tipus de document
:   Ordre

ORDRE de 17 de febrer de 1995, de la Conselleria d'Economia i Hisenda, per la qual es regulen els suports financers a la inversió productiva.   
La situació financera de la petita i mitjana empresa, per les limitacions específiques pròpies de la seua dimensió, ha estat tradicionalment un problema apressant per al seu funcionament estable.  
La dificultat d'accedir a crèdit adequat, a vegades per falta de garanties, obliga al finançament d'inversions amb operacions a curt termini, supeditades a constants renovacions i sensibles a mesures conjunturals de política monetària.  
Les societats de garanties recíproques, per la seua naturalesa i fins, compleixen una funció econòmico-social que pretén cobrir aquesta àrea creditícia, com a intermediari entre empresa i institucions financeres.  
En l'actual conjuntura amb rellançament clar de la inversió, la Generalitat Valenciana pretén facilitar a les empreses l'obtenció de finançament mitjançant la subvenció dels tipus d'interés dels préstecs que concerten amb aquesta finalitat, col·laborant en la millora de les estructures financeres derivades de les inversions estructurals en totes les seues concepcions.  
La Llei de Pressupostos de la Generalitat Valenciana per a l'exercici de 1995 recull un programa d'incentius a la inversió productiva destinats a subvencionar els tipus d'interés de determinades operacions de crèdit.  
Així mateix, i amb la finalitat d'aconseguir una major operativitat i agilitat en la prestació d'aquests suports financers, el Consell, per mitjà d'un acord adoptat en la sessió realitzada el dia 29 de març de 1994, encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes d'acord amb les finalitats establertes en la llei de pressupostos.  
Vist això, i en compliment del que disposa l'article 47 del text refós de la Llei d'Hisenda Pública de la Generalitat Valenciana,  
ORDENE:  
Article primer. Quantia i condicions de les subvencions  
La Conselleria d'Economia i Hisenda, per mitjà de l'Institut Valencià de Finances, podrà concedir els suports financers següents:  
Subvenció del tipus d'interés de les operacions de crèdit que concerten les empreses financeres amb aval de la Societat de Garantia Recíproca de la Comunitat Valenciana, de fins a 4 punts i 2 punts durant el primer i segon any de vigència, respectivament, fins a un límit de 10.625 milions d'operacions subvencionables.  
En qualsevol cas la subvenció del segon any quedarà supeditada a l'existència de la dotació pressupostària corresponent.  
A l'efecte que l'actual programa tinga certa continuïtat amb el programa desenvolupat durant 1994, aquestes subvencions s'aplicaran a les operacions formalitzades des del 15 de novembre de 1994 al 30 de setembre de 1995.  
Article segon. Beneficiaris de les subvencions  
1. Podran ser beneficiaris de les subvencions les empreses, siga quina siga la seua forma jurídica, i els empresaris individuals que formalitzen operacions de crèdit a què fa referència l'article anterior i que desenvolupen la seua activitat en l'àmbit territorial de la Comunitat Valenciana.  
2. En tot cas, la decisió sobre la concessió dels préstecs o avals als possibles beneficiaris correspondrà a l'entitat prestadora i al garant, d'acord amb els usos i la normativa pròpia.  
Article tercer. Procediment de concessió de la subvenció  
1. L'expedient de tramitació de la subvenció haurà de contenir els documents següents:  
a) Sol·licitud de subvenció, subscrita pel promotor del projecte finançat, a la qual s'adjuntaran els documents següents:  
- Còpia de la targeta d'identificació fiscal de l'empresa.  
- Còpia de l'últim rebut de llicència fiscal.  
- Certificat acreditatiu d'estar al corrent en el pagament de les obligacions fiscals i davant la Seguretat Social.  
- Declaració sobre l'obtenció d'altres subvencions o ajudes per a la mateixa finalitat, procedents de qualssevol administracions o ens públics.  
- Autorització perquè el pagament de la subvenció es realitze directament a l'entitat que concedeix el préstec o, si escau, al compte que el sol·licitant mantinga en l'entitat.  
- Compromís de destinar l'import del préstec a l'execució del projecte finançat i de facilitar-ne a l'Institut Valencià de Finances la comprovació pels mitjans que estime oportuns.  
b) Memòria detallada del pla d'inversió o del projecte finançat, especificant-hi, si escau, els terminis d'execució.  
c) Document de formalització de l'operació (pòlissa d'escriptura de préstec), quadre d'amortització d'aquesta i contracte d'aval amb la societat de garanties recíproques de Garanties Recíproques.  
2. Els documents a què s'ha fet referència seran tramesos a l'Institut Valencià de Finances per la societat de garanties recíproques de Garanties Recíproques, una vegada formalitzat el préstec corresponent i com a màxim dins dels 30 dies següents a la data de la formalització. El termini límit de presentació de sol·licituds de subvenció acabarà el dia 30 d'octubre de 1995.  
3. Les sol·licituds seran resoltes individualment pel conseller d'Economia i Hisenda, a proposta de l'Institut Valencià de Finances. La resolució de concessió serà comunicada a les persones interessades en un termini màxim de 30 dies a partir de l'últim dia del mes natural en què es reba la documentació recollida en l'apartat 1 d'aquest article i inclourà l'import de la subvenció concedida, les condicions de l'operació formalitzada i la forma de justificar la realització de la inversió, d'acord amb la memòria presentada.  
Article quart. Procediment i terminis de pagament de les subvencions  
1. La quantia de la subvenció es determinarà aplicant els percentatges de la subvenció corresponents a cada anualitat al principal del préstec a l'inici de cada període.  
La subvenció del primer any es pagarà per mitjà de l'entitat financera prestadora d'una sola vegada en un termini màxim de 30 dies a partir de l'últim dia del mes natural que es reba la documentació recollida en l'apartat 1 de l'article tercer.  
La subvenció corresponent al segon any es pagarà seguint el mateix procediment a l'inici de la segona anualitat.  
Article cinqué. Justificació de la inversió  
Els beneficiaris de les subvencions, en acabar el període subvencionat, hauran d'acreditar documentalment davant l'Institut Valencià de Finances, l'efectiva execució de la inversió o del projecte finançat amb els préstecs subvencionats, d'acord amb els terminis assenyalats en la memòria a què fa referència l'article 3.1.b d'aquesta ordre.  
Aquesta justificació no serà necessària en aquells supòsits en què els lliuraments dels imports dels préstecs es condicionen a la justificació de la realització de la inversió o projecte finançat.  
Article sisé. Incidències posteriors a la concessió de la subvenció  
1. En el supòsit que l'empresa prestatària efectués amortització anticipada parcial o total de l'operació de crèdit, hauria de tornar a l'Institut Valencià de Finances la part de la subvenció pagada i no meritada.  
2. La no aplicació dels fons del préstec a la finalitat per a la qual fou atorgat, serà causa de revocació de la subvenció i, en conseqüència, l'entitat prestatària haurà de tornar a l'Institut Valencià de Finances les quantitats pagades en concepte de subvenció més els interessos legals que corresponguen, sense perjudici d'altres responsabilitats que en dret pertoquen.  
Article seté. Inspecció i control  
L'Institut Valencià de Finances podrà realitzar les inspeccions, comprovacions i demanar la informació que considere oportuna per a vigilar l'adequada aplicació del que disposa aquesta ordre.  
DISPOSICIó FINAL  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 17 de febrer de 1995  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI